เอเอซีพีจ่ายปันผลกรมธรรม์4%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

รายได้ลงทุนหดแต่คุมค่าใช้จ่าย 9เดือนแรกกวาดเบี้ยเพิ่ม17%
โพสต์ทูเดย์ — อยุธยา อลิอันซ์ ซี.พี. ประกาศจ่ายปันผลลูกค้าปี 2553 ที่ 4% เป็นเงิน 300 ล้านบาท
นายสตีเฟ่น แอปเปิ้ลยาร์ด กรรมการผู้จัดการใหญ่ บริษัท อยุธยา อลิอันซ์ ซี.พี.ประกันชีวิต เปิดเผยว่า บริษัทประกาศจ่ายเงินปันผลตามกรมธรรม์ให้กับลูกค้าประจำปี 2553 ที่ 4% เท่ากับปี 2552 แม้ว่าผลตอบแทนจากการลงทุนของบริษัทลดลงตามอัตราดอกเบี้ยเงินฝากธนาคาร แต่ผลจากการที่บริษัทสามารถควบคุมค่าใช้จ่ายในการดำเนินงานได้ตามเป้าหมาย โดยมีค่าใช้จ่ายเพิ่มขึ้น 7% เป็นเงิน 1,114 ล้านบาท เมื่อเทียบกับงวดเดียวกันของปีก่อนและต่ำกว่าอัตราการเติบโตของยอดขายที่เพิ่มขึ้น 15% ถือว่าอยู่ในระดับที่มีคุณภาพ
“หากคำนวณผลตอบแทนจากผลตอบแทนการลงทุนจริงๆ ของบริษัท จะได้รับปันผลเพียง 3.75% แต่จากค่าใช้จ่ายที่ไม่สูงมาก และปี 2554 จะครบรอบ 60 ปี บริษัทจึงจ่ายโบนัสให้ลูกค้า 0.25% รวมปันผลทั้งหมด 4%” นายสตีเฟ่น กล่าว
ทั้งนี้ การจ่ายเงินปันผลที่ระดับ 4% ทำให้คาดว่าจะต้องใช้เงินทั้งหมด 300 ล้านบาท โดยบริษัทเริ่มขายกรมธรรม์แบบมีส่วนแบ่งปันในเงินปันผลจากการลงทุนของบริษัทเมื่อ 5 ปีที่ผ่านมา และได้รับความสนใจจากลูกค้าเพิ่มขึ้นอย่างต่อเนื่อง เพราะนอกจากจะมีการค้ำประกันผลตอบแทนขั้นต่ำแล้ว ยังได้มีส่วนในเงินปันผลซึ่งขึ้นอยู่กับการลงทุนของบริษัทอีกด้วย
นอกจากนี้ บริษัทได้ทำการจ่ายค่าสินไหมทดแทนงวด 9 เดือนไปแล้วจำนวน 3,558 ล้านบาท เพิ่มขึ้น 5% จากงวดเดียวกันของปีที่ผ่านมา ให้กับลูกค้าทั้งสิ้น 5.17 แสนราย โดยมีลูกค้าเรียกร้องค่าสินไหมเพิ่มขึ้น 11% 
สำหรับ 9 เดือนที่ผ่านมาบริษัทมีกรมธรรม์ใหม่ 7.04 แสนฉบับ เพิ่มขึ้น 5% มีเบี้ยรับรวม 1.26 หมื่นล้านบาท เพิ่มขึ้น 17% เป็นยอดขายผ่านตัวแทน 8,414 ล้านบาท เพิ่มขึ้น 11% โดยแยกเป็นเบี้ยลูกค้ารายใหม่ 3,100 ล้านบาท เพิ่มขึ้น 7% 
“เบี้ยรับรวมของบริษัทอยู่อันดับ 7 ของทั้งระบบ โดยเบี้ยรับรวมของอุตสาหกรรมเติบโต 15% แต่เราโตได้ 17%” นายสตีเฟ่น กล่าว
นอกจากนั้น ปีนี้บริษัทได้ปรับปรุงการขายผ่านธนาคาร โดยเน้นขายกรมธรรม์แบบออมอย่างเดียว หยุดขายกรมธรรม์อุบัติเหตุส่วนบุคคล เนื่องจากต้องการเน้นกรมธรรม์ออมเป็นหลัก ทำให้เบี้ยจำนวนกรมธรรม์ใหม่ลดลง 2% ในช่วง 9 เดือนที่ผ่านมา โดยมีกรมธรรม์ใหม่ 1.55 แสนฉบับ แต่เบี้ยต่อกรมธรรม์เพิ่มขึ้นมาอยู่ที่ 4.34 หมื่นบาท เพิ่มขึ้น 112% เมื่อเทียบกับงวดเดียวกันของปีที่ผ่านมา
รวมทั้ง ได้ลดศูนย์ขายประกันผ่านโทรศัพท์ลง 40% เหลือ 3 แห่ง และมุ่งเน้นขายประกันให้กับลูกค้าที่เป็นสมาชิกบัตรเครดิตเท่านั้น